Knud Erik Kirkegaard (KF), 1999-12-14:
Betænkningen fra Folketingets Arbejdsmarkedsudvalg er blevet en smule kompliceret, og derfor er det nødvendigt at knytte nogle bemærkninger til den betænkning, som nu ligger på Folketingets bord.
For det første er der det lidt utraditionelle, at der er et ændringsforslag fra Enhedslisten, som bliver støttet af de borgerlige partier.
Men det er velbegrundet.
Ændringsforslaget går ud på at dele forslaget op, så Folketinget får mulighed for at tage stilling til elementerne hver for sig, og det er mit håb, at ændringsforslaget om denne deling bliver vedtaget.
Det andet ændringsforslag, som er stillet af arbejdsministeren, er netop blevet omtalt af Venstres ordfører, og jeg er fuldstændig enig i de synspunkter, som hr. Jens Vibjerg fremførte omkring ændringsforslaget.
Man kan ikke bestride, at ændringsforslaget for en meget snæver personkreds indeholder forbedringer i forhold til det oprindelige lovforslag, og derfor vil vi naturligvis ikke stemme imod arbejdsministerens ændringsforslag.
Men vi vil altså heller ikke stemme for, for hovedforslaget er af en sådan karakter, at vi på ingen måde vil blandes ind i den uret, der hermed bliver begået over for de selvstændige erhvervsdrivende.
De undtagelser fra den nye regel, som ministeren foreslår at der skal gøres, er, som jeg sagde før, for en meget snæver personkreds.
Det er mit indtryk, at de personer, som har udarbejdet ændringsforslaget, må være nogle, der ikke har større kendskab til, hvordan forholdene er i den virkelige verden, hvor de selvstændige erhvervsdrivende vil gøre alt, hvad de overhovedet kan for ikke at komme i den situation, at de bliver omfattet af de forhold, som ministeren tager med i sit ændringsforslag.
Det her drejer sig, som jeg sagde under førstebehandlingen, om, at arbejdsministeren skal opnå et ganske bestemt spareprovenu, og så har man indrettet et forslag, der giver det spareprovenu.
Og hvem skal man så ramme?
Naturligvis nogle personer, som i meget begrænset omfang hører til blandt de socialdemokratiske kernevælgere og formentlig heller ikke blandt kernevælgerne hos de partier, som støtter forslaget, i hvert fald ikke fremover.
Så siger de socialdemokratiske ordførere, at det i virkeligheden drejer sig om at skabe ligestilling, at det drejer sig om at skabe retfærdighed imellem de selvstændige erhvervsdrivende og lønmodtagerne.
Det må jeg på det kraftigste afvise.
Den argumentation holder ikke.
Det forekommer, som om de socialdemokratiske ordførere har den holdning, at det med at være selvstændig erhvervsdrivende måske ikke er direkte uhæderligt, men alligevel en lille smule suspekt, altså at der er mennesker, der som levebrød vil drive selvstændig erhvervsvirksomhed, er noget fremmed.
Mennesker, som arbejder mange flere timer end gennemsnittet i den danske befolkning, mennesker, som har en lavere indtjening end gennemsnittet af den danske befolkning, vil man nu give et ekstra spark, fordi man ikke vil give dem den samme form for sociale sikkerhedsnet, som står til rådighed for lønmodtagerne. Jeg kan ikke kraftigt nok anbefale Folketinget at stemme imod dette hovedforslag fra regeringen.
Det er en oplagt uretfærdighed, en urimelighed, som vi vil blive ved med at argumentere imod, indtil nederlaget formentlig må stå os klart, når vi stemmer ved tredjebehandlingen.